Kamenický, Ladislav, minister financií SR (2019-10-15):
Ďakujem pekne. Vážený pán predsedajúci, kolegovia, hlavným cieľom novely daňového poriadku je zníženie administratívnej záťaže daňových subjektov, zefektívnenie výberu daní, navrhuje sa registrácia z úradnej moci. Daňové subjekty nebudú musieť žiadať o registráciu správcu dane. Čiže to je propodnikateľské opatrenie. Ruší sa nahlasovanie zmien údajov správcovi dane, napríklad zmenu sídla a zmenu priezviska, budú to mať automaticky, bude nahlásená táto zmena finančnej správe. Ruší sa oznamovanie, oznamovacia povinnosť daňových subjektov v číslach zriadených bankových účtov. Tieto informácie poskytnú správcovi dane priamo banky. Doručovanie plných mocí sa upravuje tak, aby nová plná moc vždy nahradila predchádzajúcu, a to v rozsahu, v akom sa prekrývajú. To znamená, nebude musieť rušiť predchádzajúcu plnú moc a nahradzovať ju novou. Zavádza sa zverejňovanie zoznamu daňových subjektov registrovaných na daň z príjmov spolu s ich daňovým identifikačným číslom na webe stránky Finančného riaditeľstva Slovenskej republiky. Pri odklade platenia dane alebo platenia dane v splátkach sa skracuje lehota, v ktorej nemôže byť tento inštitút povolený, a to z piatich na dva roky. Predkladaným návrhom zákona sa tiež zavádza daňová exekúcia zadržanie vodičského preukazu. Je súčasťou nášho právneho systému od roku 2009. Využívajú ho súdni exekútori pri vymáhaní výživného. Je možné len voči fyzickým osobám, nie proti profesionálnym vodičom, ako je vodič kamiónu, vodič MHD, vodič sanitky, taxikár, vodič diaľkového autobusu. Pred zadržaním vodičského preukazu správca dane zašle daňovému dlžníkovi výzvu na zaplatenie nedoplatku. Exekúcia začne vydaním rozhodnutia o začatí daňovej exekúcie. Daňovému subjektu sa zašle daňová exekučná výzva, v ktorej bude okrem iného uvedené upozornenie, že ak nebude nedoplatok uhradený, správca dane začne exekúciu zadržaním vodičského preukazu. Až následne sa zašle daňový exekučný príkaz orgánu Policajného zboru, ktorý zabezpečí zadržanie vodičského preukazu. Čiže je tu niekoľko krokov, kedy ten nejaký, teda tá fyzická osoba, ktorá poruší pravidlá, má niekoľko šancí proste toto zmeniť. Samozrejme, môže takto nastať, môže dôjsť k zadržaniu vodičského preukazu napríklad pri cestnej kontrole, resp. navštívi dotyčného Policajný zbor. Táto forma exekúcie sa okrem, sa okrem Slovenska nachádza aj v ďalších štátoch, ale najmä v USA, v piatich európskych štátoch je takisto exekúcia na vymáhanie výživného. V zákone o miestnych daniach sa zjednodušuje procesný postup v prípade, keď daňový subjekt podá čiastkové priznanie na zánik daňovej povinnosti po tom, ako mu bola daň vyrubená. Správca dane vydá nové rozhodnutie o vyrubení daní, ktorým sa zruší pôvodné rozhodnutie. Takisto je to protibyrokratické opatrenie. V zákone o daňových poradcoch sa zjednodušuje zápis nových poradcov do zoznamu. Čiže vychádza sa z toho, že ak teda zavádza sa platenie, že ak sa niekto, slovenská komora ak zapíše do zoznamu daňového poradcu, automaticky bez jeho žiadosti, samozrejme, jeho žiadosť môže vymazať, ale bude sa to diať automaticky. Zavádza sa platenie členských poplatkov aj poradcami, ktorí majú pozastavenú činnosť. V zákone o použití ERP sa navrhuje predĺženie lehoty na odoslanie údajov do systému e-kasa v off-line režime zo 48 na 96 hodín. S cieľom zjednodušiť ukončenie používania ERP bude môcť toto ukončenie vykonať aj samotný podnikateľ alebo nim poverená osoba a nebude potrebné zapojenie servisných organizácií. Vážené dámy a vážení páni poslanci, na záver si vás dovoľujem požiadať o podporu tohto návrhu zákona. Ďakujem pekne.